
MARIJAMPOLĖS MIESTO KALĖDINĖS EGLĖS IR ŠVENTINIŲ PUOŠYBINIŲ ELEMENTŲ PIRKIMUI

2026 m. rugpjūčio mėn.         d. Nr. AL- 
Marijampolė

Užsakovas: Marijampolės savivaldybės administracija.
Pirkimo objektas: Marijampolės miesto kalėdinės eglės ir šventinių puošybinių elementų pirkimas.

Bendri reikalavimai

Perkama kalėdinė eglė ir puošybinių elementų nuoma su techninėje specifikacijoje pateiktais nurodymais.
Natūrali (gyva) eglė J. Basanavičiaus aikštės centre. Gyvas medis kuria autentišką, jaukią šventės nuotaiką — kvapą, tekstūrą ir tikrumą. Aikštėje pageidaujame sukurti „Krištolinės  Žiemos“ įvaizdį, naudojant baltos sidabrinės ir auksinės spalvų paletę. Aplink eglę galėtų būti išsidėstę krištolinės šviesos skulptūros — meškos, lapės, pingvinai. Rami, elegantiška, šiaurietiška estetika, primenanti sušalusią pasaką.
Paslaugos teikėjai privalo pateikti kalėdinės eglės, šviečiančių dekoracijų miesto erdvėse ir kalėdinių eglučių alėjos („sienos“, „lubų“) Poezijos parke projektinius pasiūlymus: 
1. aiškinamasis raštas, kuriame turi būti paaiškinta objektų puošimo sprendiniai, puošybos elementai, jų kiekiai ir techniniai aprašymai, apšvietimo sprendiniai, originalios detalės, naudojamos medžiagos, kiti su idėjos įgyvendinimu susiję klausimai.
2. idėją iliustruojantys eglės ir erdvės aplink eglę puošimo, aikštės dekoravimo eskizai (vizualizacijos) ant J. Basanavičiaus aikštės nuotraukų dienos ir nakties metu. Eglučių alėjos šviečiančių lempučių „lubų“ ir „sienos“ Poezijos parke eskizai (vizualizacijos) ant nuotraukų dienos ir nakties metu. Visi eskizai (vizualizacijos) turi atitikti mastelį, elementų kiekį, apšvietimo ryškumą.
3. Pateikti dekoracijų išdėliojimo planinius sprendinius su nurodytais atstumais metrais tarp išdėliotų dekoracijų, Marijampolės miesto kalėdinės eglės ir šventinių puošybinių elementų.
	Projektas turi atspindėti aukštą puošybos estetinį – meninį lygį, originalią puošybos koncepciją, vienijančią visus elementus, tikslą, tematiką ir įgyvendinti konkurso sąlygose keliamus uždavinius. Eglės vizualinis sprendimas bei šviečiantys elementai (dekoracijos) turi būti originalūs, sukurti ir pagaminti specialiai šiam projektui (autoriniai), niekur kitur anksčiau nenaudoti eglės puošybai Lietuvoje.
Nuomojamiems objektams visam sutarties laikotarpiui turi būti suteikiama kokybės garantija, skaičiuojama nuo Turto perdavimo-priėmimo akto pasirašymo dienos. Kokybės garantija taikoma visoms turto sudėtinėms dalims. Pirkėjas, priimdamas turtą pastebėjęs trūkumus, turi teisę reikalauti iš pardavėjo pašalinti tiek iš karto juos aptikus, tiek vėliau. Paslaugos teikėjas savo rizika, priemonėmis ir savo sąskaita atlieka turto ar jo dalies garantinį remontą sutarties galiojimo laikotarpiu, savo lėšomis ir priemonėmis pasiima turtą remontuoti bei pristato jį atgal pirkėjui. Jei turtas ar jo sudėtinė dalis dažnai genda ar jo sutaisyti neįmanoma, pirkėjas garantinio laikotarpio metu turi teisę reikalauti pakeisti turtą ar jo komponentą į analogišką tinkamos kokybės turtą. Turtą suremontuoti ar pakeisti nauju pardavėjas privalo nedelsiant, bet ne vėliau kaip per parą nuo informavimo apie gedimą ar kitus trūkumus dienos. 
Paslaugų teikėjas privalo visą paslaugų teikimo laikotarpį vykdyti kalėdinės eglės ir kitų puošimo elementų priežiūrą (sulūžusių, sugedusių, praradusių estetinį vaizdą papuošimo elementų sutaisymas ir/ar pakeitimas, ir/ar atstatymas; konstruktyvų, tvirtinimo detalių techninė priežiūra, papuoštų objektų ir/ar jų vietų sutvarkymas po sumontavimo ir išmontavimo bei kt. veiklos/darbai, susiję su priežiūra), užtikrinant jų saugią eksploataciją ir kokybės palaikymą.
Papuošimo ir nupuošimo paslaugos turi būti suteiktos vadovaujantis normatyvinių statybos techninių reglamentų ir techninių normatyvų reikalavimais.
Natūralios (gyvos) kalėdinės eglės montavimo ir demontavimo darbais, šviečiančių lempučių „lubų“ ir „sienos“ Poezijos parke montavimo ir demontavimo darbais, garso aparatūros pajungimo darbais, pajungimu prie elektros skydo, reguliavimo bei priežiūros darbais ir nuoma, transporto priemonių ar įrenginių (bokštelis, autokranas ar kt.), rūpinasi pats pardavėjas. Apmokėjimas įskaičiuotas į nuomos kainą. 
Po sumontavimo ir išmontavimo puoštos viešos erdvės ir objektai paliekami tokios būklės, kokios buvo iki puošimo (be pakuočių, tvirtinimo elementų ir kitų atliekų).
Paslaugų vykdymo metu Paslaugų teikėjas privalo kontaktuoti ir derinti veiksmus su Užsakovu/Užsakovo atstovais.

Reikalavimai Marijampolės miesto kalėdinės eglės ir šventinių puošybinių elementų J. Basanavičiaus aikštėje įrengimui

J. Basanavičiaus aikštėje originaliai papuošta natūrali (gyva) kalėdinė eglė ant sumontuotos surenkamos pastolių tipo metalinės pakylos.
Natūrali, taisyklingos formos, tanki ir vizualiai proporcinga eglė instaliuota šviesos diodų (LED) lemputėmis, efektingai atrodanti ir dieną, ir naktį, laisvai prieinama.
Eglėje turi groti muzika, reikalingos eglėje pritvirtintos, tinkamos naudoti lauke garso kolonėlės muzikai groti.
Kalėdinė eglė turi būti įrengta 2026 m. gruodžio 3 d. ir demontuota 2027 m. sausio 10 d.
Eglės aukštis nuo pakylos grindų – nuo 14,0 iki 15,0 m; lajos skersmuo apačioje – nuo 7,0 iki 8,0 m. Eglė statoma kamienu į ne mažesnį kaip 720 mm skersmens centrinį stovo vamzdį, tiksliai išlyginama vertikaliai ir patikimai fiksuojama, nepažeidžiant pakylos bei paslėptų konstrukcijų. Jeigu eglės laja nėra proporcinga, atskiros gyvos eglišakių šakos pritvirtinamos papildomai, sukuriant simetriškos eglės įvaizdį.
Eglės LED girliandos:
Eglė tolygiai dekoruojama ne mažiau kaip 2500 m smulkių LED ERB keičiančių spalvą lempučių girliandų, kurių tankis – ne mažesnis kaip 10 LED/m; bendras LED lempučių skaičius – ne mažesnis kaip 25000 vnt. Girliandos su juodu guminiu laidu, skirtos ilgalaikiam naudojimui lauko sąlygomis, apsaugos klasė – ne žemesnė kaip IP66. Mirgėjimo efektas integruotas pačiose girliandose.
Sidabro spalvos eglės burbulai:
Ne mažiau kaip 200 vnt. blizgios sidabro spalvos PVC arba kito lygiaverčio smūgiams, drėgmei, šalčiui ir UV poveikiui atsparaus plastiko burbulų. Burbulų skersmuo – nuo 15 iki 25 cm. Žaislai tolygiai paskirstomi per visą matomą eglės tūrį ir tvirtinami lauko sąlygoms tinkamais, vėjo poveikiui atspariais tvirtinimo elementais.
Sidabro spalvos deimanto arba krištolo formos eglės žaislai.
Ne mažiau kaip 100 vnt. deimanto formos, ne mažesnių, kaip 35 cm aukščio, blizgios sidabro spalvos PVC arba kito lygiaverčio lauko sąlygoms tinkamo plastiko žaislų. Žaislai turi būti erdviniai, vizualiai aiškios geometrinės formos, tolygiai paskirstyti per visą eglę ir pritvirtinti taip, kad nesisuktų, nesideformuotų ir nenukristų dėl vėjo poveikio.
3D eglės viršūnė – snaigė:
Erdvinė, iš visų pusių matoma snaigės formos viršūnė. Aukštis ne mažiau – 2,0 m, plotis plačiausioje vietoje – ne mažesnis kaip 1,5 m. Konstrukcija gaminama iš aliuminio, pritaikoma saugiam tvirtinimui prie natūralios eglės viršutinės dalies ir stabilizuojama taip, kad išlaikytų vertikalią padėtį. Visas snaigės kontūras dekoruojamas šaltai baltos spalvos LED šviečiančiu kabeliu, skirtu naudoti lauko sąlygomis, apsaugos klasė – ne žemesnė kaip IP66.
Lankytojams skirta šešiakampė pakyla:
Surenkama pastolių tipo metalinė pakyla, šešiakampio plano, skirta viešam lankymui, lankytojams užlipti ir laisvai judėti aplink eglę. Pakylos aukštis nuo aikštės dangos – ne mažiau kaip 2 m, išorinis plotis plačiausioje vietoje – ne mažiau kaip 12,0 m. Konstrukcija turi būti standi, stabili ir pritaikyta intensyviam pėsčiųjų srautui. Po pakyla turi būti visiškai paslepiami: eglės stovas, balastai, kabeliai, elektros užmaitinimo įranga ir kiti techniniai mazgai.
Pakylos grindys, laiptai ir turėklai:
Pakylos grindys įrengiamos iš ne plonesnės kaip 21 mm drėgmei atsparios jūrinės faneros su neslystančia faktūra. Patekimas į pakylą – dviem priešingose pusėse įrengtomis laiptų grupėmis; kiekvienos laiptų grupės naudingasis plotis – ne mažesnis kaip 1,5 m. Laiptų pakopos vienodo aukščio, neslidžios. Abiejose laiptų pusėse ir per visą lankytojams atvirą pakylos perimetrą įrengiami tvirti modulinės metalinės konstrukcijos turėklai, ne žemesni kaip 1,1 m. Turėklų ir grindų sprendiniai turi būti tinkami viešai lankomai lauko erdvei.
Pakylos fasadų apdaila ir integruotas apšvietimas:
Visas pakylos perimetras uždengiamas sidabro spalvos aliuminio kompozito („Dibond“ tipo arba lygiavertėmis) plokštėmis. Fasaduose išfrezuojamos atskiros skylutės LED lemputėms: viena skylutė skirta vienai lemputei, lemputė įstatoma individualiai, o laidai ir jungtys paslepiami už apdailos. Tik pakylos fasadams skiriama ne mažiau kaip 8 000 vnt. smulkių šaltai baltos spalvos LED lempučių su mirgėjimo efektu. Apšvietimas išdėstomas tolygiai per visus šešis fasadus. Visa sistema pritaikyta ilgalaikiam naudojimui lauko sąlygomis, apsaugos klasė – ne žemesnė kaip IP66.
Eglės metalinis stovas:
Surenkamas ne mažesnio kaip 11,0 m išorinio skersmens plieninis stovas. Centrinis mazgas ne mažesnis kaip – 720 mm skersmens ir 2000 mm aukščio vertikalus plieninis vamzdis su flanšiniais ir standumo elementais. Prie centrinio mazgo keturiomis kryptimis jungiamos keturios ne mažesnio kaip IPE220 profilio ir ne trumpesnės kaip 3000 mm pagrindinės sijos. Prie jų jungiami prailginimai, suformuojantys ne mažesnę kaip 11,0 m skersmens atraminę sistemą. Prailginimai tarpusavyje surišami horizontaliais ir įstrižiniais ryšiais, kad konstrukcija veiktų kaip vientisas erdvinis rėmas. Mazgai jungiami varžtinėmis arba lygiavertėmis išardomomis jungtimis. Plienas apsaugotas nuo korozijos. Leidžiama lygiavertė konstrukcija tik tuo atveju, jei išlaikomi visi šiame punkte nurodyti matmenys ir užtikrinama ne mažesnė laikomoji geba bei standumas.
Stovo balastavimo ir trosinio stabilizavimo sistema:
Stovas prispaudžiamas betoniniais blokais, kurių bendras svoris – ne mažesnis kaip 15000 kg. Balastai tolygiai išdėstomi ant stovo sijų, mechaniškai apsaugomi nuo pasislinkimo ir visiškai paslepiami po pakyla. Stovo konstrukcijoje įrengiamos ne mažiau kaip keturios sustiprintos tvirtinimo ausys. Eglė papildomai stabilizuojama keturiais plieniniais trosais su mechaniniais įtempimo įtaisais ir apsauga nuo savaiminio atsipalaidavimo. Visi trosai, įtempikliai ir tvirtinimo mazgai paslepiami nuo lankytojų.
Aikštėje statomos 3D kompozicijos:
Pardavėjas turi pateikti ne mažiau kaip 7 vnt. 3D kompozicijų, kurios  statomos aikštėje aplink pakylą. Kompozicijos turi būti tinkamos fotosesijoms, vaizduojančios didžiulių ledo, deimantų kristalus, jų kompozicijas, atskirus ar grupėmis stovinčius, sėdinčius ar gulinčius šiaurietiškus gyvūnus, pvz: pingvinus, šiaurės lokius, ruonius ir t.t..
Kompozicijos turi būti kampuotos, origami stilistikos, sudarančios krištolo įspūdį, jų konstrukcija aliumininė. Apdailai naudojami sidabro spalvos, blizgios sidabro spalvos plastikai ir plastikai su ledo imitacijos spauda. Kompozicijos dekoruojamos šaltai baltos spalvos LED šviečiančiu kabeliu ir smulkių LED lempučių girliandomis su baltu guminiu laidu bei mirgėjimo efektu; apsaugos klasė – ne žemesnė kaip IP66. Kristalų ar žvėrelių kompozicijos negali būti mažesnės nei 1,2 m ir nedidesnės nei 2,5 m aukščio, aukščiui proporcingo pločio.  Visos  3D kompozicijos turi turėti savarankišką stabilų pagrindą su paslėptais tvirtinimo, balastavimo ir elektros prijungimo elementais. Pagrindai turi atitikti visą puošimo koncepciją, integruojami į ledo lyties ar kristalinę kompozicijos formą. Lankytojams pasiekiami kraštai užapvalinami arba uždengiami; negali likti aštrių briaunų, atvirų tvirtinimo detalių, laidų ar jungčių.

Atskiri šventiniai puošybiniai elementai J. Basanavičiaus aikštėje kompoziciškai išdėliojami užpildant visą aikštės teritoriją, sukuriant kalėdinio miestelio atmosferą. Elementų kompozicijos ar atskiri pavieniai puošybiniai elementai turi atspindėti originalią papuošimo koncepciją, kuri turi sutapti (derėti) su pagrindine miesto kalėdine egle. Privaloma užtikrinti saugią kalėdinės eglės ir kitų dekoracijų eksploataciją. Visi įrenginiai turi būti pritaikyti naudojimui lauko sąlygomis Papuošimo dekoracijų ar elementų medžiaga turi būti tvirta, neprarasti formos ir spalvos. Papuošimo dekoracijos ir elementai, pasiekiami žmogaus, turi būti saugūs, dekoruoti žemos įtampos (12-36V) ar lygiavertėmis girliandomis ir/ar lemputėmis, žaisliukais. 
	Kalėdinės eglės ir kitų sumontuotų dekoracijų apsauga rūpinasi paslaugų teikėjas.


Reikalavimai šviečiančių šventinių dekoracijų Poezijos parke įrengimui

Eglučių alėjos šviečiančių lempučių „lubų“ Poezijos parke ilgis turi būti ne mažiau kaip 1830 m, tvirtinamas prie konstrukcijų. Smulki LED lempučių girlianda, komplektas visai alėjai su visais reikalingais pajungimo laidais ir prailgintuvais, ne mažiau kaip 18300 vnt. LED lempučių spalva šilta balta. Galingumas apie 1100 W galia. Apsaugos lygis nemažesnis kaip IP 44. (Šio tako ilgis netrumpesnis kaip 122 m, jį sudaro Takas Nr.6 ir takas Nr.4, žiūrėti takų išdėstymo schemą)
Smulkių LED lempučių girlianda „sniegelis“, ne mažiau kaip 220 m, su visais reikalingais pajungimo laidais ir prailgintuvais, „sniegelio“ ilgiausia dalis – ne daugiau 1 m. LED lempučių spalva šilta balta. Galingumas apie 400 W galia. Apsaugos lygis nemažesnis kaip IP 44. (Šio tako ilgis netrumpesnis kaip 220 m, jį sudaro takas Nr.1, takas Nr. 2, takas Nr.3 ir takas Nr. 5, žiūrėti takų išdėstymo schemą)

Takų išdėstymo schema

Alėjoje turi groti muzika, reikalingos prie stulpų pritvirtintos, ne mažiau kaip 8 garso kolonėlės muzikai groti. Tinkamos naudoti lauke. Pakabinamos.
Eksploatuojami elektros įrenginiai turi atitikti Elektros įrenginių bendrųjų įrengimo taisyklių, Apšvietimo elektros įrenginių įrengimo taisyklių ir gamintojo parengtų techninio eksploatavimo instrukcijų, reikalavimus.
Projektas turi atspindėti originalią puošybos koncepciją, vienijančią visus elementus, tikslą, tematiką ir įgyvendinti konkurso sąlygose keliamus reikalavimus. Taip pat užtikrinti koncepcijos bei stilistikos vientisumą, papuošti visą teritoriją, užtikrinti aukštą puošybos estetinį – meninį lygį.
Visų šviečiančių šventinių dekoracijų montavimo ir demontavimo darbais: lempučių dangaus pakabinimas, trosų ištempimas, pajungimas prie elektros skydo, reguliavimo darbai bei priežiūra, įrangos nuoma, transportavimas ir kitos su montavimu/demontavimu susijusios išlaidos įskaičiuotos į nuomos kainą.

Eglės ir kitų dekoracijų įranga, įrengimas ir priežiūra

Paslaugos teikėjas yra atsakingas už visų techninių sprendinių parengimą, konstrukcijų ir dekoracijų gamybą ar pritaikymą, transportavimą, iškrovimą, pakylos ir stovo surinkimą, balastų išdėstymą, gyvos eglės suradimą, parinkimą, kirtimą, atvežimą, pastatymą ir trosų įtempimą, grindų ir fasadų įrengimą, dekoravimą, visos elektros įrangos prijungimą, patikrinimą ir kompozicijos parengimą saugiam eksploatavimui. Į paslaugą įtraukiama visa reikalinga darbo jėga, transportas, kėlimo technika, aptvėrimas, tvirtinimo detalės, kabeliai, maitinimo šaltiniai ir kitos pilnam įrengimui būtinos, net jei atskirai nepaminėtos medžiagos. 
Pilnas kompozicijos elektros paskirstymo komplektas: lauko sąlygoms skirti elektros skydai, automatiniai jungikliai, laikmačiai, transformatoriai, maitinimo ir jungiamieji kabeliai. Bendra didžiausia visos kompozicijos elektrinė galia – 10 kW. Visų žmonėms pasiekiamų dekoracijų ir apšvietimo elementų įtampa – ne aukštesnė kaip 24 V. Maitinimo blokai, 230/400 V jungtys, skydai ir techninės jungtys įrengiami lankytojams nepasiekiamose, nuo drėgmės apsaugotose vietose. Kabeliai paslepiami arba apsaugomi kabelių kanalais taip, kad nekeltų užkliuvimo ir mechaninio pažeidimo pavojaus.
Paslaugos teikėjas visą eksploatavimo laikotarpį užtikrina konstrukcijų, tvirtinimų, turėklų, apdailos, apšvietimo ir elektros įrangos techninę priežiūrą, gedimų šalinimą bei pažeistų elementų pakeitimą lygiaverčiais. Pasibaigus eksploatavimo laikotarpiui atliekamas saugus visų konstrukcijų, dekoracijų, balastų, elektros įrangos ir laikinų apsaugų demontavimas, išvežimas ir įrengimo vietos sutvarkymas.

Vertinimas

Vertinama idėjos originalumas, unikalumas, organiškas ir estetiškas puošybinių elementų stiliaus suradimas, stilistikos nuoseklumas, unikalumas, išskirtinumas, koncepcijos kūrybiškumas, pateikimo kompleksiškumas, naujovių panaudojimas, puošybinių objektų ir aplinkos dermė, jų išdėstymas teritorijoje, puošimo elementų kokybiškumas, medžiagų patvarumas, konstrukciniai sprendiniai.

Atsakingi asmenys
1. Atsakingas asmuo:
1.1. už sutarties meninę-architektūrinę dalį – Šarūnė Čėplaitė, Architektūros ir teritorijų planavimo skyriaus vyriausioji specialistė, tel.: +370 343 90 035, el.p. sarune.ceplaite@marijampole.lt ir Vilija Dulskė Švietimo,kultūros ir sporto skyriaus vyriausioji specialistė, tel.: +370 343 90 078, el. p. vilija.dulske@marijampole.lt;
1.2. už apšvietimo įrenginių pajungimo organizavimą Andrius Juška, Aplinkotvarkos ir infrastruktūros skyriaus vyriausiasis specialistas (energetikas), tel.: +370 343 90 042, mob. tel.: +370 628 93 201, el.p. andrius.juska@marijampole.lt. 



Skyriaus vedėja                                                                         Gintarė Urbonė





Šarūnė Čėplaitė, +370 343 90034; sarune.ceplaite@marijampole.lt 

Andrius Juška, +370 343 90042, andrius.juska@marijampole.lt

